Úradný vestník L 029 , 03/02/2004 S. 0004 - 0005



Nariadenie Komisie (ES) č. 185/2004 z 2. februára 2004, ktorým sa mení a dopĺňa nariadenie (ES) č. 94/2002, ktoré ustanovuje vykonávacie pravidlá k nariadeniu Rady (ES) č. 2826/2000 o informačných a propagačných činnostiach pre poľnohospodárske výrobky na vnútornom trhu KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2826/2000 z 19. decembra 2000 o informačných a propagačných činnostiach pre poľnohospodárske výrobky na vnútornom trhu [1], najmä na jeho článok 12, keďže: (1) Článok 3 nariadenia Komisie (ES) č. 94/2002 [2] ustanovuje vypracovanie zoznamov tém a výrobkov, pre ktoré sa môžu vykonávať informačné a/alebo propagačné opatrenia. (2) Nariadenie Rady (ES) č. 1907/1990 z 26. júna 1990 o určitých obchodných normách pre vajcia [3] vyžaduje, okrem iného, že vajcia na ľudskú spotrebu musia byť od 1. januára 2004 označené kódom, na ktorom je uvedený výrobca a ktorý umožňuje identifikovať spôsob chovu. (3) Bolo by užitočné informovať spotrebiteľov o týchto nových pravidlách označovania vajec. (4) Vajcia na ľudskú spotrebu by sa preto mali zaradiť do zoznamu výrobkov, na ktoré sa môžu vzťahovať informačné a/alebo propagačné opatrenia, a mali by sa definovať všeobecné usmernenia pre kampane, ktoré sa majú uskutočniť v tomto odvetví. (5) S prihliadnutím na termín pre vypracovanie týchto usmernení nebude možné dodržať termíny stanovené pre odoslanie a schválenie prvého súboru programov pre vajcia určené na ľudskú spotrebu prezentovaného v roku 2004. S cieľom informovať spotrebiteľov čo najskôr je potrebné stanoviť osobitný konečný termín odoslania a schválenia tohto prvého súboru. (6) Nariadenie (ES) č. 94/2002 je potrebné v súlade s tým zmeniť a doplniť. (7) Opatrenia ustanovené v tomto nariadení sú v súlade so stanoviskom doručeným na spoločné zasadnutie riadiacich výborov pre propagáciu poľnohospodárskych výrobkov, PRIJALA TOTO NARIADENIE: Článok 1 Nariadenie (ES) č. 94/2002 sa týmto mení a dopĺňa takto: 1. do článku 5 ods. 1 druhého pododseku sa pridáva tento text: "Prvý súbor programov týkajúcich sa vajec na ľudskú spotrebu, ktorý sa má predložiť v roku 2004, musia členské štáty dostať najneskôr 29. februára 2004." 2. článok 7 sa mení a dopĺňa takto: a) do odseku 1 druhého pododseku sa pridáva tento text: "O prvom súbore programov týkajúcich sa vajec na ľudskú spotrebu, ktorý sa má predložiť v roku 2004, musí byť Komisia upovedomená najneskôr 31. marca 2004." b) do odseku 3 druhého pododseku sa pridáva tento text: "Komisia rozhodne o prvom súbore programov týkajúcich sa vajec na ľudskú spotrebu, ktorý sa má predložiť v roku 2004, najneskôr 31. mája 2004." 3. do prílohy I písm. b) sa pridáva táto zarážka: "— Vajcia na ľudskú spotrebu." 4. text obsiahnutý v prílohe k tomuto nariadeniu sa pridáva do prílohy III. Článok 2 Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskej únie. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 2. februára 2004 Za Komisiu Franz Fischler člen Komisie [1] Ú. v. ES L 328, 23.12.2000, s. 2. [2] Ú. v. ES L 17, 19.1.2002, s. 20. Nariadenie naposledy zmenené a doplnené nariadením (ES) č. 497/2003 (Ú. v. ES L 74, 20.3.2003, s. 4). [3] Ú. v. ES L 173, 6.7.1990, s. 5. Nariadenie naposledy zmenené a doplnené nariadením (ES) č. 2052/2003 (Ú. v. ES L 305, 22.11.2003, s. 1). -------------------------------------------------- PRÍLOHA "VAJCIA NA ĽUDSKÚ SPOTREBU 1. CELKOVÁ ANALÝZA SITUÁCIE Vajcia určené na ľudskú spotrebu musia byť od 1. januára 2004 na škrupine opečiatkované kódom, ktorým sa označuje totožnosť výrobcu a systém použitý pri chove nosníc. Tento kód sa skladá z čísla označujúceho spôsob chovu (0 = ekologický, 1 = voľný výbeh, 2 = v hale, 3 = v klietke), ISO kódu členského štátu, v ktorom sa nachádza stredisko produkcie a čísla priradeného príslušným úradom stredisku produkcie. 2. CIELE - Informovať spotrebiteľa o nových normách označovania vajec a vyčerpávajúco vysvetliť, čo znamená kód vytlačený na vajciach. - Prostredníctvom kódu vytlačeného na vajciach poskytnúť informácie o systémoch produkcie vajec. - Poskytnúť opisné informácie o existujúcich systémoch vystopovateľnosti. 3. CIEĽOVÉ SKUPINY - Spotrebitelia a distributéri. - Názoroví lídri. 4. HLAVNÉ POSOLSTVÁ - Propagovať a vysvetľovať nový kód vytlačený na vajciach v súlade so smernicou 2002/4/ES a charakteristiky rôznych kategórií vajec, ktorých sa tento kód týka. 5. HLAVNÉ KANÁLY - Elektronické kanály (internetové stránky atď.). - Tlačoviny (brožúry, letáky atď.). - Informačné a predajné miesta. - Reklama v tlači a časopisoch o potravinách, ženských časopisoch atď. - Vzťahy s médiami. 6. DOBA TRVANIA PROGRAMU 12 až 24 mesiacov. 7. SMERNÝ ROZPOČET 4 milióny EUR." --------------------------------------------------